32005R0838
L 139/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 838/2005 НА СЪВЕТА
от 30 май 2005 година
за изменение на Регламент (ЕО) № 131/2004 относно определени ограничителни мерки по отношение на Судан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 60 и 301 от него,
като взе предвид Обща позиция 2005/411/ОВППС на Съвета от 30 май 2005 г. относно ограничителните мерки срещу Судан и за отменяне на Обща позиция 2005/31/ОВППС (1),
като взе предвид предложението на Комисията,
като има предвид, че:
(1)
Обща позиция 2004/31/ОВППС (2) предвижда ембарго върху износа на оръжия, муниции и военно оборудване за Судан включително забрана за предоставянето на техническа и финансова помощ, свързана с военна дейност в Судан. Забраната за предоставяне на техническа и финансова помощ, свързана с военна дейност, е въведена с Регламент (ЕО) № 131/2004 на Съвета от 26 януари 2004 г. относно някои ограничителни мерки по отношение на Судан (3).
(2)
С оглед развитието напоследък в Судан и отбелязвайки продължаващите нарушения от всички страни в Дарфур на Споразумението за прекратяване на бойните действия в Н'Джамена от 8 април 2004 г. и протоколите от Абуджа от 9 ноември 2004 г., както и неизпълнението от страна на правителството на Судан и въстаническите сили и всички други въоръжени групи в Дарфур на техните задължения, както и на изискванията на Съвета за сигурност, Съветът за сигурност на Организацията на обединените нации от 29 март 2005 г. прие Резолюция 1591 (2005), наричана по-долу „UNSCR 1591 (2005)“, която налага, inter alia, оръжейно ембарго и забрана за предоставянето на свързана с това помощ срещу всички страни по Споразумението за прекратяване на бойните действия в Н'Джамена и всякакви други воюващи страни в Дарфур. UNSCR 1591 (2005) предвижда някои изключения от ембаргото.
(3)
Обща позиция 2005/411/ОВППС потвърждава ембаргото и забраната по Обща позиция 2004/31/ОВППС и включва разпоредби за допълнителни изключения от оръжейното ембарго и забраната за предоставяне на свързана с това помощ, засягащи всички лица и общности в Судан с оглед да се приведе списъкът на изключенията в съответствие с UNSCR 1591 (2005). Тъй като тези изключения се прилагат спрямо забраната за предоставяне на някои видове финансова и техническа помощ, Регламент (ЕО) № 131/2004 следва да бъде съответно изменен.
(4)
Допълнителното изключение следва да има действие с обратна сила, считано от датата, на която е приета UNSCR 1591 (2005),
ПРИЕ НАСТОЯЩИЯ РЕГЛАМЕНТ:
Член 1
Член 4 от Регламент (ЕО) № 131/2004 се заменя със следното:
„Член 4
1. Чрез дерогация от членове 2 и 3 компетентните власти на изброените в приложението държави-членки могат да позволят предоставянето на финансова подкрепа и техническа помощ отнасящи се до:
а)
несмъртоносно военно оборудване, предназначено само за хуманитарна или защитна употреба или за програми за изграждане на институции на Организацията на обединените нации, Африканския съюз, Европейския съюз и Общността;
б)
материална част, предназначена за Европейския съюз, Организацията на обединените нации и Африканския съюз при ръководене на кризисни операции;
в)
екипировка за разчистване на мини и материална част, използвана при разчистване на мини;
г)
изпълнение на Общото мирно споразумение, подписано от правителството на Судан и от Народното освободително движение/Армия на Судан в Найроби, Кения, на 9 януари 2005 г.
2. Няма да се предоставят разрешения за дейности, които вече са проведени.“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 29 май 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 май 2005 година.